Essex | BILTONG & POT- ROAST
May 10, 2016 by Biltong & Pot-roast
Southend-on-Sea, of sommer kortweg, Southend, is een van die groter dorpe in ons omgewing en die mees oostelike groot dorp aan die noordelike oewer van die Teemsrivier voordat die Noordsee begin. Tussen ons dorpie – Benfleet – en Southend is daar vier aaneengeskakelde dorpies – Hadleigh, Leigh-on-Sea, Chalkwell en Westcliff – so 12 kilometer soos die kraai vlieg of 19 kilometer seelangs. Ons praat van "seelangs", maar strenggesproke is dit die yslike riviermonding. Die windjie stoot hier al seegeure in die Teems se mond op en omdat dit 'n getyrivier is, bring hoogwater heelwat seelewe (selfs dolfyne) met die soutwater diep land in. Southend is dan ook 'n kusdorp en gewild onder vakansiegangers – slegs sowat 65 kilometer oos van Londen-sentraal af. Moet egter nie Jeffreysbaai se branders en strande verwag nie.
Die statige Palace Hotel op Southend se seefront. Koninklikes het al hier oornag – lank gelede.
In 1830 is die wêreld se langste ontspanningspier in Southend gebou – 'n 2.14 kilometer lange looppad die see in. Oor die jare heen het die pier al deurgeloop onder rampe soos groot skepe wat daarin vasgery het en twee groot brande. In 1995 is 'n vermaaklikheidsarkade aan die landkant van die pier deur brand in puin gelê en in 2005 het vuur groot skade aan restourante en winkels op die ander punt, diep die see in, aangerig. 'n Smalspoortreintjie is beskikbaar om mense wat nie kans sien vir die stappie nie en goedere te vervoer.
Southend-on-Sea se historiese 2.16 km-lange pier met die pretpark in die voorgrond.
Die moderne restourant en ander winkeltjies.
Die einde van die pier – teen die son in.
Wonder wat dink die kraaie as hulle so oor die laagwatersee staar.
Lamp uit die Victoriaanse era het vroeër met gas gewerk.
Die klein knoetsie op die rantjie (reg bokant die man op links se skouer) is Benfleet se watertoring.
Baie Sondagmiddae gaan loop ons daar – en koop 'n lekker draairoomys by die restourant op die punt.
Posted in Monochroom Reenboog.	Tagged Afrikaans, André Fourie, Engeland, Essex, MONOCHROOM REENBOOG, Pier, South African, Southend, Teems, Travel
'N VRYSTATER IN BENFLEET
May 2, 2016 by Biltong & Pot-roast
Byna elf jaar gelede het ons van 'n naburige dorpie (village) na Benfleet, Engeland verhuis – ons eie huis. Niemand sal Benfleet as 'n toeristedorpie beskryf nie, die hoofstraat is maar bra vervelig met die gewone winkels en wegneemeetplekke en hier is, op die oog af nie werklik enige besienswaardighede nie. Die hele dorp is omtrent die grootte van 'n gemiddelde voorstad in Pretoria.
UITSIG OOR BENFLEET VANAF DIE WATERTORING MET 'N PLAAS OP LINKS EN DIE HOOFDORP IN DIE VERTE. DIE HUISE OP REGS IS NA DIE INGANG VAN BEFLEET
Delf mens egter so effens dieper, ontvou 'n heel interessante geskiedenis.
Benfleet is in Essex, reg oos (so 40 kilometer tot in die buitewyke) van Londen langs die Teemsrivier waar hierdie bekende rivier in die Noordsee uitmond. Die naam kom van die Saksiese setlaars wat in die vyfde eeu hier kom nesskop het. Hulle het die gebied Beamfleote genoem – boomryke stroom. Oor die jare heen het die naam verdraai geraak tot die stasie met die koms van die spoorweg in 1855 amptelik Benfleet genoem is. Die stroom is 'n vertakking van die Teems en het vir baie jare handelskepe met ware van Europa en elders na die gebied gebring. Onder die parkeerterrein van die ou Hoy and Helmet pub, wat teenaan die stroom is, is daar 'n doolhof van tonnels wat baie jare gelede gebruik is om alkohol (belastingvry) van die skepe af in te smokkel.
DIE EEUE OUE HOY AND HELMET PUB
Die naam, Hoy and Helmet verwys ook na die dorpie se verbintenis met skeepsvaart, waar Hoy 'n tipe skip was en Helmet die versterkte boeg van die skip om in laagwater te kan vaar. Vandag is dit meestal net seiljagte, huisbote en motorbote wat in die getystroom gesien word.
'N OU FOTO VAN BENFLEET SE HIGH STREET MET NOG 'N OU PUB, DIE ANCHOR INN OP REGS EN DIE OU KERK WAT AGTER DIE BOOMTOPPE UITSTEEK.
Net langs die Hoy and Helmet is daar 'n monument om die Slag van Benfleet tussen die Vikings en die Saksers in 894 te herdenk. Tydens opgrawings met die bou van die treinstasie, is op talle uitgebrande Vikingbote en geraamtes uit die veldslag afgekom. Om die oorwinning oor die Vikings te vier, het die Saksers destyds 'n houtkerk nie ver van die slagveld af nie gebou. Die fondasies is later gebruik om 'n permanente klipkerk te bou – 'n gebou (met uitbreidings oor die jare heen) wat vandag, na 1 100 jaar steeds staan en as kerk gebruik word.
ST MARY'S CHURCH, BENFLEET WAT AL MEER AS 'N 1000 JAAR OUD IS.
Een van die voetslaanpaaie waar ek gereeld my gemoed gaan skoonmaak, lei na die Hadleigh Country Park – 'n enorme park met woude en selfs die ruïnes van die ou Hadleigh-kasteel waar die onbeperkte uitsig vir myle 'n blik gee op die Teems, Noordsee en omgewing. Hierdie einste park het ook 'n moderne bergfietsbaan – 'n nalatenskap van die 2012 Olimpiese spele toe wyle Burry Stander Suid-Afrika se naam tydens die kompetisie hoog gehou het.
So van kastele gepraat. Benfleet se watertoring, wat in 1903 voltooi is, waak as 'n indrukwekkende 90 meter hoë baken oor die dorpie. Mense wat weet, vertel dat dit spook in hierdie swierige toring wat gebou is in die Romaanse styl om soos 'n kasteel te lyk. Maar dis blykbaar 'n vriendelike, ondeunde spook.
BENFLEET SE WATERTORING
Benfleet was in 1952 in die nuus toe 'n Meteor vegvliegtuig hier neergestort het. Wonder bo wonder is niemand beseer nie, maar 'n hele klompie huise is beskadig en blykbaar het iemand se hoenderhok met die inhoud daarvan oor 'n groot gebied gesaai gelê. Talle huise dra ook nog letsels van Duitse bomme uit die Tweede Wêreldoorlog. Die meeste huise is oor die jare heen herstel, maar sommige hou die letsels as herinnering aan 'n vergange era. John en Paddy oorkant die straat is nou al in hulle tagtigs en het hier grootgeword. As jonggetroude paartjie het hulle in 1956 die nuutgeboude huis betrek en dra elke somer vir ons vrugte van die ou vyeboom in hulle tuin aan. Die huis is op 'n bult met 'n ver uitsig oor die omgewing. Dit verklaar hoekom daar vandag nog 'n platform is waar daar 'n kanon en soeklig tydens die oorlogtyd was. Paddy vertel hoe die soldate vir hulle, as klein kindertjies, die pad met daardie yslike lig verlig het wanneer hulle met 'n slee in die sneeu teen die helling af pret gehad het.
Terloops, einste Paddy het 'n waterverfskildery wat haar ma as jong Britse meisie in Pretoria tydens die Boereoorlog geverf het. Haar pa was as soldaat daar gestasioneer. Die skildery gee 'n pragtige beeld van Meintjieskop en die Groenkloofarea (sonder enige huise) van die gebied waar die Voortrekkermonument later gebou sou word, af.
Posted in Monochroom Reenboog.	Tagged Afrikaans, Afrikaner, André Fourie, Benfleet, Engeland, Essex, MONOCHROOM REENBOOG, Suid-Afrika, Travel, Vrystaat